text: публикувано на 28 септември 2011 17:20 , Десислава Димитрова, София
  Преди 11 години, на 5 октомври 2000 година, в Сърбия беше свален режимът на Слободан Милошевич. Отново през октомври, 11 години по-късно, изглежда страната има реален шанс да докаже, че през този период е направила достатъчно усилия, за да получи статут на кандидат за членство в ЕС.
  Късно във вторник, агенция Reuters съобщи, като се позова на дипломати от Брюксел, пожелали анонимност, че следващия месец Сърбия ще получи обещания статут, но засега ще трябва да почака, за да получи и дата за начало на преговорите за присъединяване.
  "Съвсем сигурно е, че Комисията ще препоръча стаут на кандидат за членство за Сърбия, но ще постави условия за започването на преговорите," казва един от източниците на Ройтерс. Според друг високопоставен димпломат, Комисията може да раздели препоръката си на две части: да даде статут за кандидат-член, но да отложи решението си за начало на преговорите. "Усилията на Сърбия са положителни по отношение на всички реформи ... проблемът е Косово," казва дипломатът.
  Директорът на Кабинета за евроинтеграция към сръбското правителство Милица Делевич в сряда отиде дори по-далеч, като посочи конкретната дата, на която Сърбия очаква препоръката на Комисията – 12 октомври. По думите й съществува и възможността да бъде определена и дата за започване на преговорите за присъединяване, но при допълнителни условия, а именно – да бъде продължен диалогът между Белград и Прищина.
  Преговорите с Косово, което Сърбия все още смята за своя провинция, обаче продължават да са в задънена улица, след като отново бяха отложени заради напрежението в Северно Косово. В резултат на продължаващия спор за граничните пунктове в северната част на бившата сръбска провинция, 16 косовски сърби и четирима войници от силите на НАТО бяха ранени след въоръжени сблъсъци.
  Последвалата оценка на Европейската комисия е, че Белград не е готов да продължи с диалога. В съобщение след срещата на посредника на ЕС в преговорите Робърт Купър, заместник-помощника на държавния секретар на САЩ Филип Рийкър и ръководителя на сръбската делегация Борислав Стефанович се посочва, че диалогът ще продължи, когато сръбската страна бъде готова за това. "Целта на диалога си остава подобряването на условията на живот на хората и създаването на условия за европейската интеграция на двете страни," заявява в съобщението Купър, цитиран от сръбските медии.
  И докато според Купър, ситуацията на косовско-сръбската граница не е била тема на последните разговори между Белград и Прищина, представителят на сръбската страна в преговорите Борислав Стефанович заяви, че посредниците не са искали да чуят нито едно от предложенията на сръбската делгация за проблемите на границата. "Не сме се отказали нито от диалога, нито от евроинтеграцията, нито от нашия народ в Косово," заяви Стефанович и допълни, че "диалогът трябва да продължи, но след като бъде решена сегашната ситуация."
  Самият той отказа да даде срок, в който това може да се случи, така че явно препоръките на Комисията другия месец, каквито и да са те, ще зависят до последно от това как ще се развият отношенията между Сърбия и Косово в следващите няколко седмици.